**Informatīvais ziņojums**

**“Par Ekonomiskās sadarbības un attīstības organizācijas (OECD) un Latvijas divpusējo projektu “Mājokļu pieejamība Latvijā””**

Ekonomiskās sadarbības un attīstības organizācija (turpmāk - OECD) ir ierosinājusi 2019.gadā veikt projektu par mājokļu pieejamību Latvijā, kas atbilst Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (turpmāk – Valdības rīcības plāns) 96.punktu (apstiprināts ar 2019.gada 7.maija Ministru kabineta rīkojumu Nr.210), Ekonomikas ministrija ir sagatavojusi un iesniedz Ministru kabinetam informatīvo ziņojumu “Par Ekonomiskās sadarbības un attīstības organizācijas un Latvijas divpusējo projektu “Mājokļu pieejamība Latvijā”, kas ir nepieciešams, lai izpildītu Valdības rīcības plāna:

* 96.1. pasākumu “iesniegt MK plānošanas dokumentu mājokļu pieejamības politikai” un sasniegtu minētā pasākuma darbības rezultātu - atbilstoši Eiropas valstu labākajai praksei noteikt jaunus mājokļu pieejamības attīstības virzienus, tai skaitā jaunu mājokļu būvei, mājokļu paplašināšanai un atjaunošanai, īpaši ģimenēm ar bērniem atbalstam dzīves telpas uzlabošanā;
* 96.3. pasākumu “izstrādāt sistēmu un ekonomisko pamatojumu ģimeņu ar bērniem atbalstam mājokļa iegādei ar valsts subsīdiju”;
* 96.4 pasākumu “izveidot normatīvo bāzi un finanšu platformu pašvaldībām un citiem resoriem, kas nodrošinātu finanšu instrumentus īpaši labvēlīgai īres mājokļu būvniecības un dzīvojamā fonda rekonstrukcijas finansēšanai”;
* 96.5. pasākumu “izstrādāt priekšlikumus normatīvās bāzes un finanšu platformas pašvaldībām un citiem resoriem izveidošanai, lai attīstītu un jaunajiem speciālistiem un ģimenēm ar bērniem piedāvātu iespēju iegādāties mājokli uz nomaksu; atvieglota celtniecības projektu saskaņošana un īstenošana” un sasniegtu minētā pasākuma darbības rezultātu - izstrādāt priekšlikumus aktīvākai pašvaldību iesaistei, atbalstot ģimeņu mājokļu būvniecību, nodrošinot ar apbūves gabaliem, infrastruktūru, kā arī atvieglojot projektu saskaņošanu un īstenošanu.

Šāds projekts ir īpaši aktuāls, jo nacionālā līmenī šobrīd nav pieejami ekspertu izstrādāti visaptveroši analītiski materiāli, kas ietvertu visu mājokļu pieejamību definējošo jautājumu loku un piedāvātu risinājumus šobrīd identificētajām problēmām[[1]](#footnote-1) un novērtētu ekonomiskos ieguvumus no mājokļu pieejamības veicināšanas.

Piekļuve kvalitatīvam mājoklim par pieņemamu cenu ir viena no iedzīvotāju pamata vajadzībām, kā arī tas ir pamats vairāku ekonomikas un sociālās politikas mērķu sasniegšanai. Sociālo un zemu izmaksu mājokļu atrašanās vieta un kvalitāte var ietekmēt iedzīvotāju sociālo mobilitāti, apkārtnes noziedzības līmeni un iedzīvotāju vispārējo labklājību. Mājokļu politika ir būtiska arī ekonomikas attīstībai, tā ne tikai ietekmē mājsaimniecību labklājības līmeni, bet arī to pieeju ekonomiskās izaugsmes iespējām. Mājokļu pieejamība īpaši ietekmē iedzīvotāju mobilitāti, tādējādi nodrošinot vai liedzot tiem iespēju aktīvi piedalīties darba tirgū un ekonomikā kopumā.

Lai gan par pieeju pienācīgam mājoklim cīnās daudzas mājsaimniecības, īpaši liels izaicinājums tas ir īrniekiem un sociāli mazaizsargātajām iedzīvotāju grupām. Šī problēma mājokļu pieejamības nodrošināšanā var izpausties dažādos veidos: izdevumi par mājokli attiecībā pret ienākumiem, mājokļa pārapdzīvotība, sliktas kvalitātes mājoklis, mājokļa atrašanās vieta liedz piedalīties darba tirgū u.c. Līdzīgi kā citās Austrumeiropas valstīs, masveida privatizācijas dēļ Latvijā raksturīgs augsts mājokļu īpašumtiesību rādītājs arī trūcīgāko iedzīvotāju vidū. Lai arī vidējie rādītāji par izdevumiem par mājokli Latvijā ir zemāki kā lielākajā daļā OECD dalībvalstu[[2]](#footnote-2), mājokļa kvalitātes rādītāji ir vieni no sliktākajiem[[3]](#footnote-3). Lai nodrošinātu iekļaujošu ekonomikas attīstību, kā arī mazinātu būvniecības apjomu svārstības, nepieciešams izstrādāt un īstenot mājokļu politiku, kas nodrošina izmaksu ziņā pieejamu un kvalitatīvu mājokļu pieejamību visām iedzīvotāju grupām.

Izmaksu ziņā pieejamu mājokļu trūkums Eiropas Komisijas 2019.gada ziņojumā par Latviju (turpmāk – Ziņojums) ir norādīts kā viena no aktuālajām problēmām - Izmaksu ziņā pieejamu un kvalitatīvu īres mājokļu trūkums ir valsts iekšējās mobilitātes galvenais kavēklis. Ieguldījumi mājokļos ir būtiski, lai veicinātu labāku iekšējo mobilitāti un kvalitatīvu darbvietu pieejamību. Tiek norādīts, ka mājokļu būvniecība ir dzīvotspējīga tikai tad, ja ir pieejams lēts ilgtermiņa finansējums.

Šī problēma pastāv ne tikai Latvijā. Eurostat dati liecina, ka 2016. gadā ES 28 dalībvalstu vidējais rādītājs slēpj ievērojamas atšķirības dalībvalstu vidū — vienā līknes galā bija vairākas dalībvalstis, kurās salīdzinoši maz iedzīvotāju dzīvoja mājsaimniecībās, kuru izdevumi par mājokli pārsniedza 40 % no viņu rīcībā esošā ienākuma, jo īpaši Malta (1,4 %) un Kipra (3,1 %). Otrā līknes galā nedaudz vairāk kā divas piektdaļas valsts iedzīvotāju (40,5 %) Grieķijā un nedaudz vairāk kā viena piektdaļa (20,7 %) iedzīvotāju Bulgārijā mājoklim tērēja vairāk nekā 40 % no saviem ienākumiem, tādā pašā situācijā bija arī aptuveni viens no sešiem iedzīvotājiem Vācijā (15,8 %) un Dānijā (15,0 %).

OECD savā 2017.gada Ekonomikas pārskatā par Latviju norāda, ka tikai neliels skaits mājsaimniecību īrē dzīvokļus, tas mazina darbaspēka mobilitāti un neļauj mazināt augsto bezdarba līmeni atsevišķos reģionos. Jaunu īres mājokļu attīstība ir nepietiekoša. Daudzas mājsaimniecības ar zemiem ienākumiem ir nepietiekami nodrošinātas ar mājokļiem, un pastāv zems zemo izmaksu mājokļu piedāvājums, it īpaši Rīgas reģionā. Tādēļ savās rekomendācijās OECD norāda, ka nepieciešams palielināt finansējumu zemo izmaksu īres mājokļiem teritorijās ar pieaugošo nodarbinātību.

Saistībā ar sociālo mājokļu fondu Eiropas Komisija savā Ziņojumā uzsver, ka pienācīgu mājokļu pieejamība, jo īpaši iedzīvotāju grupām ar zemiem ienākumiem, ir problēma. Ar ļoti sliktiem sadzīves apstākļiem saskaras 15,2 % iedzīvotāju, kas ievērojami pārsniedz ES vidējo rādītāju — 4,5 %. Puse no tām personām, kuras dzīvo zem nabadzības riska sliekšņa, dzīvo sliktos sadzīves apstākļos. Sociālo mājokļu trūkst, un tie bieži vien nav piemēroti dzīvošanai. Sociālie mājokļi 2016. gadā veidoja tikai 0,4 % no sociālo mājokļu fonda salīdzinājumā ar vidējo rādītāju ES – 8 %. Ar to nepietiek, lai reaģētu uz pieprasījumu, un patlaban mājokli gaida 7000 cilvēku.

1. **Projekta īstenošanas mērķis**

Projekts sniegs:

* Latvijas mājokļu pieejamības izvērtējumu, kas ļautu  labāk izprast iedzīvotāju spēju piekļūt kvalitatīviem mājokļiem;
* politikas prioritātes šķēršļu pārvarēšanai, kas kavē pieejamību kvalitatīviem īres mājokļiem un piekļuvi mājokļa iegādei;
* konkrētus politikas ieviešanas ieteikumu, lai palīdzētu Latvijai izstrādāt finanšu instrumentu un normatīvā regulējuma kopumu, lai attīstītu pieeju īres mājokļiem un veicinātu mājokļa iegādi;
* ieteikumus politikas īstenošanai, lai atbalstītu pāreju no situācijas apzināšanas uz situācijas risināšanu.

OECD veidotais projekts „Mājokļu pieejamība Latvijā” palīdzēs izveidot izpratni par mājokļu pieejamību Latvijā un reālās situācijas novērtējumu. Projekts palīdzēs Latvijas iestādēm izstrādāt konkrētus politikas instrumentus mājokļu pieejamības veicināšanai. Projekta rezultātā tiks sagatavots ziņojums par mājokļu pieejamību Latvijā.

Projekts tiktu uzsākts 2019.gada jūnijā un turpinātos līdz 2020.gada martam. Projekta izstrādē tiktu nodrošināta cieša sadarbība starp OECD projekta grupu un Latvijas pārstāvjiem, nodrošinot OECD projekta grupai piekļuvi visai pieejamai informācijai un datiem. OECD projekta grupa priekšlikumus par finanšu instrumentiem un regulējuma izmaiņām pārspriedīs ar Latvijas pārstāvjiem, lai nodrošinātu sniegtas analīzes atbilstību Latvijas situācijai.

1. **Projekta izmaksas un finansēšanas kārtība**

OECD noteiktās Latvijas projekta izmaksas abiem projekta moduļiem kopā ir**280 000 EUR**, kas izmaksājamas no 2019.gada Ekonomikas ministrija valsts budžeta programmas 20.00.00CA “Būvniecība”.

|  |  |
| --- | --- |
| **Projekta izmaksu pozīcijas** | **Izmaksas EUR** |
| Darbinieku atalgojums  Centralizētās izmaksas  OECD darbinieku un ekspertu vizītes Latvijā  Intelektuālie pakalpojumi  Citi izdevumi  ***Starpsumma***  Administratīvās izmaksas 6,3%  . | 195 296 EUR  23 562 EUR  25 700 EUR  16 000 EUR  1 802 EUR  ***262 360 EUR***  17 640 EUR |
| **Kopā** | **280 tūkst. EUR** |

Projekta publikācijas kā bezmaksas PDF lasāmās versijas būs pieejamas OECD iLibrary lasītavā.[[4]](#footnote-4)

**Maksājumu grafiks:**

1. Maksājums – 50% apmērā no kopējām projekta izmaksām, 30 dienu laikā no projekta uzsākšanas, bet ne vēlāk kā līdz 2019.gada 1. jūlijam

2. Maksājums – 50% apmērā no kopējām projekta izmaksām, līdz 2019.gada 1. decembrim

1. **Projekta īstenošanas grafiks un sasniedzamie rezultāti**

Projekts tiktu izstrādāts realizējot divus savstarpēji saistītus moduļus:

1. **Modulis – Mājokļu pieejamības novērtēšana**

Šī projekta moduļa ietvaros OECD izstrādātu konceptuālu ietvaru, indikatorus un metodoloģiju mājokļu pieejamības izvērtēšanai, nepieciešamo intervences apmēru mājokļu pieejamība nodrošināšanai, kā arī definētu kritērijus pēc kuriem identificēt tās personas (mājsaimniecības), kuras būtu nepieciešams atbalstīt mājokļu pieejamības nodrošināšanai.

Moduļa realizācija notiktu veicot informācijas izpēti, organizējot semināru un tikšanos ar Latvijas amatpersonām un iesaistītajām pusēm.

**Plānotais rezultāts:** OECD ziņojums par mājokļu pieejamības izvērtējumu Latvijā

Projekts piedāvātu definēt indikatorus un metodes mājokļu pieejamības noteikšanai Latvijā:

* Izmantojot 2019.gada OECD mājokļu pieejamības un sociālo mājokļu anketas[[5]](#footnote-5) rezultātus, OECD projekta grupa izvērtētu šobrīd izmantotos indikatorus un metodes mājokļu pieejamības noteikšanai Latvijā un citās izlases OECD valstīs;
* Balstoties uz labās prakses piemēriem citās OECD dalībvalstīs, OECD projekta grupa piedāvās mājokļu pieejamības konceptu, kas vislabāk atbilstu Latvijas situācijai, piemēram, definējot ienākumu apmēru, kādam vajadzētu palikt mājsaimniecības rīcībā pēc mājokļu izmaksu segšanas;
* Balstoties uz datiem par mājsaimniecību ienākumiem un mājokļa izmaksām, OECD projekta grupa piedāvās definēt ienākumu līmeni dažādos reģionos, kuru sasniedzot, mājsaimniecībai būtu jābūt spējīgai atļauties kvalitatīvu mājokli uz tirgus nosacījumiem;
* Atbilstoši datu pieejamībai, OECD projekta grupa definētu mājokļu pieejamības izaicinājumus reģionos dažādām iedzīvotāju grupām, piemēram, pensionāriem, ģimenēm ar bērniem, balstoties uz šo grupu ienākuma līmeni.

1. **Modulis – Politikas instrumentu izvērtējums mājokļu pieejamības veicināšanai**

Šī projekta moduļa ietvaros balstoties uz citu OECD valstu pieredzi tiktu izvērtēti dažādi instrumenti, kas veicinātu izmaksu ziņā pieejamu mājokļu veidošanos Latvijā, izvēloties Latvijas situācijai atbilstošākos politikas instrumentus. Šī projekta moduļa mērķis ir piedāvāt Latvijai politikas instrumentu paketi, kas veicinātu mājokļu pieejamību līdzsvarotā veidā, ietverot gan īres, gan īpašumtiesību, gan sociālo mājokļu aspektus.

**Plānotais rezultāts:**

* OECD projekta grupa, sadarbībā ar Latvijas pārstāvjiem identificēs citu valstu labās prakses piemērus, kas būtu piemērojami Latvijai un kalpotu par pamatu ierosinātajiem politikas instrumentiem;
* Balstoties uz informāciju no OECD Mājokļu pieejamības datu bāzes, OECD horizontālā Mājokļu stratēģijas projekta datiem, kā arī OECD dalībvalstu labās prakses piemēriem, OECD projekta komanda noteiks iespējamos mājokļu pieejamība atbalsta instrumentus, īsi aprakstot to plusus un mīnusus. OECD projekta komanda, sadarbojoties ar Latvijas pārstāvjiem, noteiks 3 politikas instrumentus, kas veicinātu mājokļu pieejamību Latvijā. Tie varētu ietvert:
  + mājokļa pabalstus, ņemot vērā Latvijas kontekstu attiecībā uz ēnu ekonomiku;
  + subsidētus ilgtermiņa aizdevumus vai dotācijas, veicinot mājokļu būvniecību vai renovāciju par pieejamu īres cenu;
  + citus instrumentus.
* Projektā tiktu identificēts viens politikas instruments, kas veicinātu mājokļu iegādi ģimenēm ar vidējiem ienākumiem vai darba ņēmējiem;
* Projekta ietvaros OECD organizēs diskusiju par veiksmīgāko iespējamo atbalsta mehānismu kompleksu, kas nodrošinātu mājokļu pieejamību iedzīvotājiem ar dažādām ienākumu grupām un specifiskām mērķa grupām;
* OECD projekta grupa izvērtēs un piedāvās vispiemērotāko institucionālo modeli, kas varētu veiksmīgi īstenot piedāvāto politikas instrumentu paketi Latvijā un apzinās nepieciešamos normatīvā regulējuma nosacījumus efektīvai modeļa īstenošanai;
* Sadarbībā ar Latvijas pārstāvjiem, OECD projekta grupa veiks piedāvāto politikas instrumentu fiskālo novērtējumu, lai nodrošinātu, ka piedāvātie instrumenti būtu ieviešami saprātīgā apmērā. Šis novērtējumus būtu balstīts uz Latvijā esošo atbalsta instrumentu budžetu apjomiem, kā arī uz citu valstu izdevumiem mājokļu pieejamības veicināšanai.
* OECD projekta grupa, pamatojoties uz OECD pētījumiem un akadēmisko literatūru, organizētu apspriedi par mājokļu pieejamības veicināšanas radītiem ekonomiskiem ieguvumiem. Šīs diskusijas saturs un apjoms tiks apspriests un saskaņots ar Latvijas pārstāvjiem sasaistot to ar plānoto mājokļu politikas pamatnostādņu izstrādi. Balstoties uz pieejamo datu apmēru, OECD projekta grupa izstrādātu sākotnējos aprēķinus par piedāvāto politikas instrumentu ietekmi Latvijā.

**Projekta izstrādes metodes un grafiks**

Projekta izstrāde balstīsies uz regulāru kontaktu starp OECD projekta grupu un Latvijas pārstāvjiem izmantojot elektroniskā pasta saziņu un telefona sarunas. OECD pētnieki Rīgā ieradīsies uz trīs misijām. Pirmās misijas uzdevumi būs noteikt projekta tvērumu, faktu noskaidrošana un 2.modulī ietverto politikas instrumentu identificēšana. Otrās misijas galvenais uzdevums būs pārspriest un precizēt izstrādātos politikas priekšlikumus. Otrās misijas ietvaros tiks organizēts arī divu dienu seminārs, kura ietvaros OECD projekta grupa kopā ar OECD ekspertiem no citām valstīm varētu pārspriest piedāvātos politikas instrumentus un labās prakses piemērus ar Latvijas pārstāvjiem un citām par mājokļu pieejamību atbildīgajām organizācijām. Trešās misijas ietvaros valdības pārstāvjiem tiktu prezentēti projekta rezultāti un gala nodevums.

### Pirmās misijas 2019.gada jūnijā saturs:

* Pieejamās statistikas izpēte un ar statistikas iegūšanu veicamā darba apjom noteikšana (pieejamo datu pārskatīšana, kontaktu izveide ar statistikas biroju, informācijas sistēmu izstrādātājiem un citiem datu avotiem);
* Saruna ar iesaistītajām pusēm par šobrīd jau praksē ieviestajiem politikas instrumentiem mājokļu pieejamība nodrošināšanai;
* Saruna par instrumentiem, ko ir plānots realizēt vai ieviest ar likuma grozījumiem;
* Sadarbībā ar Latvijas iestādēm, papildus esošajiem un plānotajiem atbalsta instrumentiem, definēt citus atbalsta instrumentus, ko būtu nepieciešams projekta ietvaros izvērtēt;
* Sadarbībā ar Latvijas iestādēm noteikt, kuru valstu labās prakses piemērus ietvert un apskatīt projektā;
* Sadarbojoties ar atbildīgajām iestādēm, izprast kā Latvija šobrīd izvērtē īres tirgu un mājokļa iegādi atbalstošu finanšu instrumentu izmaksas;
* Tikšanās ar nekustamo īpašumu attīstītajiem, pašvaldībām, politikas plānošanas un citām iestādēm, lai izprastu šobrīd pastāvošo normatīvā regulējuma kontekstu.

### Otrās misijas 2019.gada oktobrī saturs:

* to politikas instrumentu prezentēšana, kas tika izvēlēti novērtēšanai projekta ietvaros, ņemot vērā to finansiālo realizēšanas iespēju un piemērojamību Latvijas situācijai;
* Tikšanās ar nekustamo īpašumu attīstītājiem, būvuzņēmējiem, pašvaldībām un teritorijas plānošanas iestādēm, lai apspriestu piedāvātos mājokļu pieejamības veicināšanas politikas instrumentus;
* Sadarbojoties ar atbildīgajām iestādēm, noteikt metodoloģiju ierosināto finanšu instrumentu izmaksu novērtēšanai;
* Dalība divu dienu seminārā par mājokļu pieejamību Latvijā, par semināra loģistikas pusi atbildīgi būs Latvijas pārstāvji. Semināra tēmas ietvertu mājokļu pieejamības novērtējumu Latvijā un citās OECD valstīs, kā arī politikas instrumentus mājokļu pieejamības veicināšanai Latvijā. OECD dalībai seminārā aicinātu ekspertus no citām valstīm iepazīstināt ar savu pieredzi mājokļu pieejamības veicināšanā.

Trešā misija 2020.gada martā paredz projekta rezultātu un gala nodevuma prezentāciju atbildīgajām iestādēm.

OECD sasniedzamie rezultāti:

* Pirms pirmās un otrās misijas veikta aptauja ar mērķi iegūt pamata informāciju izvērtējuma veikšanai un priekšlikumu sniegšanai;
* programmas organizēšana divu dienu semināram par mājokļu pieejamības Latvijā novērtēšanu (1. diena) un politikas instrumentiem, kas palīdzētu veicināt mājokļu pieejamību Latvijā līdzsvarotā veidā (2. diena);
* to ekspertu identificēšana, kuri varētu sniegt pienesumu mājokļu pieejamības novērtēšanai oktobra seminārā Latvijā;
* to ekspertu identificēšana, kuri varētu sniegt informāciju par citu izvēlēto valstu pieredzi īres tirgus pieejamības veicināšanai un mājokļa iegādes veicināšanai oktobra seminārā Latvijā;
* prezentācija par esošajiem datiem saistībā ar mājokļu pieejamību citās valstīs un tajās izmantotajām metodēm pieejamības veicināšanai;
* semināra materiālu izstrāde, kas sniedz pirmo novērtējumu par iespējamiem politikas instrumentiem mājokļu pieejamības veicināšanai un to piemērojamību un finansiālo iespējamību Latvijā;
* semināra dalībniekiem tiks izsūtīta atskaite par seminārā pārrunāto;
* gala ziņojums[[6]](#footnote-6), kas ietvers:
* OECD veiktu analīzi “Novērtējums par mājokļu pieejamību Latvijā” 15 –20 lappušu apmērā, kurā tiktu piedāvāta metodika mājokļu pieejamības novērtēšanai Latvijā, pamatojoties uz pieejamajiem datiem un labās prakses piemēriem citās valstīs. Nodevums tiks iesniegts 2020. gada martā.
* OECD veiktu analīzi 30 –40 lappušu apmērā par politikas instrumentiem, kuru mērķis ir veicināt mājokļu pieejamību. Nodevumā tiks piedāvāta politikas instrumentu pakete, kas nodrošinātu līdzsvarotu mājokļu pieejamības modeļa veidošanos un ietvertu gan īres tirgus attīstību, gan mājokļu iegādes pieejamības attīstību, gan arī sociālo mājokļu pieejamības attīstību. Nodevums tiks iesniegts 2020. gada martā.

Latvijas pārstāvju sniedzamais atbalsts projekta izstrādei:

* aizpildīt OECD sagatavotās pamata informācijas anketas;
* noteikt un nodrošināt nepieciešamo mājokļu jomas statistiku, analīzi un datu avotus, kā arī informēt par visiem zināmajiem statistikās informācijas iztrūkumiem;
* sadarboties ar OECD ekspertiem, lai noteiktu izvērtējamos politikas instrumentus un citu valstu labās prakses piemērus, kas Latviju interesē visvairāk;
* sniegt tehnisko atbalstu oktobrī paredzētā divu dienu semināra organizēšanai.

1. **Par OECD projekta grupu**

OECD Ekonomikas departaments (ECO) izstrādā uz ekonomikas analīzi balstītus politikas ieteikumus. Departaments ir pētījis mājokļu jautājumus, kas saistīti ar ekonomisko noturību un veiktspēju, makrouzraudzības politiku, nodokļu politiku mājokļu jomā, zemes izmantošanu un īres noteikumus, īpašumtiesību lomu, turību mājokļu jomā, mājokļu mantošanas un mājokļa parādsaistību ietekmi uz turības veidošanos un tās sadali. OECD Nodarbinātības un sociālo lietu direktorāts (ELS) uztur OECD Mājokļu pieejamības datubāzi un organizē mājokļu pieejamības aptauju (QuASH), kas atvieglo uz pierādījumiem balstītu analīzi par:

1. efektīviem mājokļu politikas instrumentiem, mājokļu pieejamības mērķu sasniegšanai dažādās valstīs;
2. mājokļu risinājumiem mazaizsargātām iedzīvotāju grupām;
3. saikni starp mājokļu pieejamību un iekļaujošas izaugsmes rezultātiem.

Lai palīdzētu valstīm izstrādāt un īstenot politikas reformu programmas, OECD eksperti sadarbojas OECD Politikas Reformu Centra ietvaros. Šī pieeja, piesaistot ekspertus no dažādām OECD jomām, palīdz sniegt katrai valstij pielāgotus politikas ieteikumus.

1. * zemi iedzīvotāju ienākumi, kā rezultātā 80% iedzīvotāji Latvijā nevar atļauties mājokli atbilstošu standartiem;
   * zema investoru interese dzīvojamo īres namu celtniecībai reģionos, iedzīvotāju ierobežotās maksātspējas dēļ;
   * būtiski novecojis dzīvojamais fonds, kas palielina tā uzturēšanas izmaksas;
   * nepietiekamas investīcijas ēku uzturēšanai, kā rezultātā ēku labiekārtotības un tehniskais stāvoklis ir zems;
   * strauji augošs pieprasījums reģionos pēc mājokļiem, kas ierobežo jaunu darba vietu izveidi kā rezultātā identificēts darba spēka deficīts un darbaspējas vecuma iedzīvotāju skaita samazināšanās.

   [↑](#footnote-ref-1)
2. OECD Affordable housing database - HOUSING-RELATED EXPENDITURE OF HOUSEHOLDS <https://www.oecd.org/social/family/HC1-1-Housing-related-expenditure-of-households.pdf> [↑](#footnote-ref-2)
3. OECD Affordable housing database - SEVERE HOUSING DEPRIVATION, <https://www.oecd.org/els/family/HC2-3-Severe-housing-deprivation.pdf> [↑](#footnote-ref-3)
4. Gadījumā, ja ir nepieciešams galīgo projekta publikāciju, kas tiek finansēta saskaņā ar šo projektu, padarīt pieejamu Latvijas tīmekļa vietnē, kas nav OECD tīmekļa vietne, lai to varētu ne tikai bez maksas lasīt tiešsaistē, bet arī bez maksas lejupielādēt PDF, nepieciešams veikt papildus iemaksu OECD. Vienas publikācijas izmaksas ir 13 285 EUR pirmajai valodai un 10 550 EUR otrajai valodai. [↑](#footnote-ref-4)
5. 2019 Questionnaire on Affordable and Social Housing (QuASH) [↑](#footnote-ref-5)
6. Jāņem vērā, ka visi nodevumi tiks sniegti angļu valodā [↑](#footnote-ref-6)